CELEX: 32020R2208
Language: hr
Date: 2020-12-22 00:00:00
Title: Provedbena uredba Komisije (EU) 2020/2208 od 22. prosinca 2020. o uključivanju Ujedinjene Kraljevine kao treće zemlje iz koje je odobren uvoz pošiljaka sijena i slame u Uniju (Tekst značajan za EGP)

28.12.2020   
               
               
                  HR
               
               
                  Službeni list Europske unije
               
               
                  L 438/21
               
            
         PROVEDBENA UREDBA KOMISIJE (EU) 2020/2208
         od 22. prosinca 2020.
         o uključivanju Ujedinjene Kraljevine kao treće zemlje iz koje je odobren uvoz pošiljaka sijena i slame u Uniju
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (1), a posebno njezin članak 128. stavak 1.,
         budući da:
         
                     (1)
                  
                  
                     Određeni biljni proizvodi, uključujući sijeno i slamu, predstavljaju rizik od širenja infektivnih ili zaraznih bolesti na životinje.
                  
               
                     (2)
                  
                  
                     Člankom 128. stavkom 2. Uredbe (EU) 2017/625 propisani su elementi koje bi trebalo uključiti u mjere potrebne za ograničavanje takvih rizika.
                  
               
                     (3)
                  
                  
                     U skladu s člankom 9. Uredbe Komisije (EZ) br. 136/2004 (2) obvezni su veterinarski pregledi za biljne proizvode iz Priloga IV. toj uredbi, uključujući slamu i sijeno. U Prilogu V. toj uredbi navedene su zemlje iz kojih je državama članicama odobren uvoz sijena i slame te su utvrđeni uvjeti takvog uvoza.
                  
               
                     (4)
                  
                  
                     Oznake KN za sijeno i slamu navedene su u poglavlju 12. Priloga I. Provedbenoj uredbi Komisije (EU) 2019/2007 (3).
                  
               
                     (5)
                  
                  
                     Iako je Provedbenom uredbom Komisije (EU) 2019/2130 (4) stavljena izvan snage Uredba (EZ) br. 136/2004 , njome je istodobno predviđeno da se članak 9. i prilozi IV. i V. Uredbi (EZ) br. 136/2004 i dalje primjenjuju do 21. travnja 2021.
                  
               
                     (6)
                  
                  
                     Provedbena uredba (EU) 2019/2130 primjenjuje se na ulazak sijena i slame u Uniju. Tom provedbenom uredbom utvrđuju se detaljna pravila za provjere dokumentacije, provjere identiteta i fizičke provjere sijena i slame na graničnim kontrolnim postajama.
                  
               
                     (7)
                  
                  
                     Budući da 31. prosinca 2020. istječe prijelazno razdoblje predviđeno Sporazumom o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju („Sporazum o povlačenju”), Ujedinjena Kraljevina zatražila je da i nakon toga može izvoziti sijeno i slamo u Uniju.
                  
               
                     (8)
                  
                  
                     Nadalje, sijeno i slama roba su kojom se mogu prenositi rizici za zdravlje životinja. Međutim, trenutačni status Ujedinjene Kraljevine u pogledu zdravlja životinja ne izaziva zabrinutost u pogledu izvoza sijena i slame u Uniju. Stoga je primjereno da se za sijeno i slamu podrijetlom iz Ujedinjene Kraljevine provode provjere dokumentacije, provjere identiteta i fizičke provjere na graničnoj kontrolnoj postaji prvog ulaska u Uniju.
                  
               
                     (9)
                  
                  
                     Ujedinjena Kraljevina pružila je potrebna jamstva kojima bi se ispunili uvjeti utvrđeni Uredbom (EZ) br. 136/2004 za navođenje treće zemlje u Prilogu V. toj uredbi i njezino uvrštavanje na popis trećih zemalja iz kojih je državama članicama odobren uvoz sijena i slame. Uzimajući u obzir potencijalni rizik za zdravlje životinja i jamstva koja je pružila Ujedinjena Kraljevina, tu bi treću zemlju trebalo uključiti kao treću zemlju iz koje je državama članicama odobren uvoz sijena i slame, ne dovodeći u pitanje primjenu prava Unije na Ujedinjenu Kraljevinu i u Ujedinjenoj Kraljevini u odnosu na Sjevernu Irsku u skladu s člankom 5. stavkom 4. Protokola o Irskoj/Sjevernoj Irskoj uz Sporazum o povlačenju u vezi s Prilogom 2. tom protokolu.
                  
               
                     (10)
                  
                  
                     Direktiva Vijeća 97/78/EZ (5), koja je bila pravna osnova za Uredbu (EZ) br. 136/2004, stavljena je izvan snage člankom 146. stavkom 1. Uredbe (EU) 2017/625 i stoga nije mogla poslužiti kao pravna osnova za uvrštavanje Ujedinjene Kraljevine u Prilog V. Uredbi (EZ) br. 136/2004.
                  
               
                     (11)
                  
                  
                     Budući da se popis trećih zemalja iz kojih države članice mogu uvoziti sijeno i slamu iz Priloga V. Uredbi (EZ) br. 136/2004 i dalje primjenjuje do 21. travnja 2021., Komisija još nije donijela delegirani akt u skladu s člankom 126. stavkom 1. Uredbe (EU) 2017/625 kojim bi utvrdila da sijeno i slama ulaze u Uniju samo iz treće zemlje ili regije treće zemlje koja je navedena na popisu koji je Komisija sastavila u tu svrhu. Stoga se Ujedinjena Kraljevina ne može uvrstiti na takav popis u skladu s člankom 127. stavkom 1. Uredbe (EU) 2017/625. Stoga bi Ujedinjenu Kraljevinu trebalo uključiti kao treću zemlju iz koje je državama članicama odobren uvoz sijena i slame podložno detaljnim pravilima o postupcima koje je potrebno provesti nad robom koja podliježe službenim kontrolama na graničnim kontrolnim postajama u skladu s Provedbenom uredbom (EU) 2019/2130.
                  
               
                     (12)
                  
                  
                     Do zamjene popisa iz Priloga V. Uredbi (EZ) br. 136/2004 mjerom donesenom u skladu s Uredbom (EU) 2017/625, primjereno je dopustiti uvoz u Uniju sijena i slame koji dolaze i podrijetlom su iz Ujedinjene Kraljevine. Time bi se omogućio nastavak trgovine s Ujedinjenom Kraljevinom, istodobno vodeći računa o trenutačnom statusu Ujedinjene Kraljevine u pogledu zdravlja životinja.
                  
               
                     (13)
                  
                  
                     Budući da prijelazno razdoblje predviđeno Sporazumom o povlačenju završava 31. prosinca 2020., ova bi se Uredba trebala primjenjivati od 1. siječnja 2021.
                  
               
                     (14)
                  
                  
                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Odobrava se uvoz u Uniju sijena (oznaka KN ex 1214 90, kako je navedena u poglavlju 12. Priloga I. Provedbenoj uredbi Komisije (EU) 2019/2007) i slame (oznaka KN ex 1213 00 00, kako je navedena u poglavlju 12. Priloga I. Provedbenoj uredbi (EU) 2019/2007) koji dolaze i podrijetlom su iz Velike Britanije i krunskih posjeda.
         
         
            Članak 2.
            Ova Uredba stupa na snagu trećeg dana od dana objave u Službenom listu Europske unije.
            Primjenjuje se od 1. siječnja 2021.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 22. prosinca 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 95, 7.4.2017., str. 1.
         
         
            (2)  Uredba Komisije (EZ) br. 136/2004 od 22. siječnja 2004. o postupcima za veterinarske preglede na graničnim inspekcijskim postajama Zajednice za proizvode koji se uvoze iz trećih zemalja (SL L 21, 28.1.2004., str. 11.).
         
            (3)  Provedbena uredba Komisije (EU) 2019/2007 od 18. studenoga 2019. o utvrđivanju pravila za primjenu Uredbe (EU) 2017/625 Europskog parlamenta i Vijeća u pogledu popisa životinja, proizvoda životinjskog podrijetla, zametnih proizvoda, nusproizvoda životinjskog podrijetla i dobivenih proizvoda te sijena i slame koji podliježu službenim kontrolama na graničnim kontrolnim postajama i o izmjeni Odluke 2007/275/EZ (SL L 312, 3.12.2019., str. 1.).
         
            (4)  Provedbena uredba Komisije (EU) 2019/2130 od 25. studenoga 2019. o utvrđivanju detaljnih pravila o postupcima koje je potrebno provesti tijekom i nakon provjera dokumentacije, provjera identiteta i fizičkih provjera životinja i robe koji podliježu službenim kontrolama na graničnim kontrolnim postajama (SL L 321, 12.12.2019., str. 128.).
         
            (5)  Direktiva Vijeća 97/78/EZ od 18. prosinca 1997. o utvrđivanju načela kojima se uređuje organizacija veterinarskih pregleda proizvoda koji ulaze u Zajednicu iz trećih zemalja (SL L 24, 30.1.1998., str. 9.).